**Repetabila primăvară**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu știu ce vise mai descânți în palmă,

Ce nostalgii de lună nouă țeși,

Dacă la tine noaptea curge calmă,

Se scutură tristețea din cireși

Ca-n luna mai din primăvar-aceea

Când te-am văzut desculță în pridvor?

Habar n-aveam c-o să devii femeia

Care-mi va umple sufletul de dor.

Iar dacă azi sunt ploile albastre,

Când frezii se deschid în lutul cald

Al umărului tău, poveștii noastre

Promit să-i scriu prefața cu smarald.

- Nu ştiu cum poţi trăi vinovăţia

De-a-mi fi departe, încă... Nu-i de-ajuns

Că iernile şi-au scris melancolia

Pe întrebări ce n-au aflat răspuns?

Mai stau pe pragul inimii şi versul

M-aduce lângă tine. Prin grădini

Salcâmi nebuni dezmiardă universul

Şi dorul prinde iarăşi rădăcini.

Iubite, spune-mi unde locuieşte

Povestea de iubire-n care noi

Suntem protagonişti? Te rog, citeşte

Prefaţa primăverilor în doi!

Ioan Grigoraș Liliana Trif